**Kaisa Mirjam Thi-Li Hernberg** (s. 1976 Tampere) on suomalainen poliitikko ja yrittäjä. Vuodesta 2017 Hernberg on toiminut vihreiden kaupunginvaltuutettuna Helsingissä. Hän on myös ollut vihreiden puoluevaltuuskunnan puheenjohtaja vuosina 2017–2019.

Hernbergin äiti on entinen ministeri, europarlamentaarikko ja vihreiden puheenjohtaja, kansanedustaja Satu Hassi ja isä professori Rolf Hernberg.

Politiikka
----------

Kaisa Hernberg on ollut vuodesta 2017 lähtien vihreiden kaupunginvaltuutettu Helsingissä saatuaan 2017 kuntavaaleissa 1268 ääntä. Hän toimi vuosina 2017–2019 vihreiden puoluevaltuuskunnan puheenjohtajana ja vihreiden kaupunginvaltuustoryhmän puheenjohtajana 2019 tammikuusta joulukuuhun. Helsingin kaupunkiympäristölautakunnan jäsenenä hän toimi 2017–2019. Vuoden 2019 alussa hän siirtyi kaupunginhallituksen jäseneksi. 

Hernberg toimi vihreiden puoluesihteerin Lasse Miettisen sijaisena syyskuusta 2017 helmikuuhun 2018.

Syksyn 2015 ja kevään 2016 aikana Hernberg johti Vihreiden strategiatyöryhmää yhdessä kansanedustaja Emma Karin kanssa. Puolueen uusi strategia hyväksyttiin puoluekokouksessa Lahdessa toukokuussa 2016.

Hernberg on toiminut vihreiden puoluevaltuuskunnan jäsenenä 2015–2017, Vihreiden Yrittäjien varapuheenjohtajana 2015 sekä Vihreiden Yrittäjien puheenjohtajana 2015–2017.

Hernberg oli ehdokkaana eduskuntavaaleissa 2015, sai 2053 ääntä eikä tullut valituksi. 

Poliittisella urallaan Kaisa Hernbergille ovat olleet erityisen tärkeitä ilmasto- ja energiakysymykset, yrittäjyys, elinkeinopolitiikka, tasa-arvo ja yhdenvertaisuus sekä perheiden asemaan liittyvät kysymykset.

Ura
---

Hernberg on työskennellyt kehitysjohtajana Climate Leadership Coalitionissa, joka edistää liiketoiminnallisia ratkaisuja ilmastonmuutoksen torjuntaan. Hän myös toteuttaa ilmasto- ja cleantech-aiheisiin liittyviä koulutus- ja konsultointitoimeksiantoja sekä sijoittaa startupyrityksiin yrityksensä Afabla Oy:n kautta. Hernberg on sijoittajaosakkaana viidessä cleantech-yrityksessä sekä hallituksen jäsenenä Helen Oy:ssa ja muissa yrityksissä.

Ennen nykyisiä tehtäviään Kaisa Hernberg työskenteli vuosina 2013–2014 johtajana Finpron (nyk. Business Finland) alaisessa Cleantech Finland -ohjelmassa, joka edistää suomalaisen ympäristöteknologian vientiä.

Vuosina 1998–2012 Hernberg työskenteli lukuisissa tehtävissä markkinointiviestinnän alalla. Vuonna 2004 hän perusti asiantuntijayritysten strategiseen markkinointiviestintään erikoistuneen Frank Communicationsin, jonka toimitusjohtajana työskenteli 2005–2012. Tammikuussa 2013 Hernberg myi yrityksen työntekijälleen.

Hernberg on kunniajäsen helsinkiläisessä Havis Amandan Nuorkauppakamarissa.

Koulutus
--------

Hernberg on koulutukseltaan Bachelor of Arts with Honours. Hän on valmistunut Stirlingin Yliopistosta Isosta-Britanniasta vuonna 2001, pääaineenaan Film & Media Studies. Hernberg on opiskellut myös Tampereen yliopistossa vuosina 1995–1997 pääaineenaan yleinen kirjallisuustiede. Hernberg valmistui ylioppilaaksi Tampereen Yhteiskoulun lukiosta 1995.

Teoksia
-------

* Hernberg, Kaisa: *Asiantuntija epämukavuusalueella: kirja sinulle, joka inhoat myymistä*. Helsinki: Talentum, 2013. ISBN 978-952-14-1962-1.
* Juntumaa, Inari et al. (toim.): *kaikki Tasan!*. Yksi kirjoittajista Hernberg, Kaisa. Helsinki: Into, 2016. ISBN 978-952-264-652-1.

Lähteet
-------

1. 1 2  Puoluevaltuuskunta 2017-2019 *vihreat.fi*. Viitattu 26.1.2020.
2. ↑  Helsingin kaupunginvaltuutetut ja valtuuston kokousajat *hel.fi*. Viitattu 25.4.2018.
3. ↑  Helsinki – Kuntavaalit 2017 – Tulospalvelu Yle *yle.fi*. Viitattu 25.4.2018.
4. ↑  Helsingin vihreiden valtuustoryhmän puheenjohtajaksi Reetta Vanhanen *Helsingin Sanomat*.  11.12.2019. Viitattu 22.2.2021.
5. ↑  Yhteystiedot Helsingin kaupunki *hel.fi*. Viitattu 25.4.2018.
6. ↑  Vihreiden puoluesihteeri Lasse Miettinen jää syksyllä perhevapaalle - sijaiseksi valittu Kaisa Hernberg *vihreat.fi*. Viitattu 25.4.2018.
7. ↑  Vihreät puolustavat jäsenten mielenterveyttä ja perhe-elämää Vihreä Lanka *vihrealanka.fi*. Viitattu 25.4.2018.
8. ↑  strategia.pdf *vihreat.fi*. Viitattu 25.4.2018.
9. ↑  Puoluevaltuuskunta 2015-2017 - Vihreät - De Gröna *vihreat.fi*. Viitattu 25.4.2018.
10. 1 2 3 4 5  Kaisa Hernberg Linkedin *linkedin.com*. Viitattu 25.4.2018.
11. ↑  Koko maa - ehdokkaat Eduskuntavaalit 2015 *yle.fi*. Viitattu 25.4.2018.
12. ↑  Kaisa Hernberg Vihreä yrittäjä, äiti, kaupunginvaltuutettu Helsingissä *kaisahernberg.com*. Viitattu 25.4.2018.
13. ↑  Kaisa Hernberg Sitra. Viitattu 9.11.2023.
14. ↑  Afabla Helping businesses that save the world *afabla.fi*.  Arkistoitu 26.4.2018. Viitattu 25.4.2018.
15. ↑  Kuka Kaisa? Kaisa Hernberg *kaisahernberg.com*.  Arkistoitu 26.4.2018. Viitattu 25.4.2018.
16. ↑  Frankin Hernberg laskeutui cleantechiin Markkinointi ja mainonta *marmai.fi*. Viitattu 25.4.2018.
17. ↑  Frank Communications vaihtaa omistajaa Markkinointi ja mainonta *marmai.fi*. Viitattu 25.4.2018.
18. ↑  Vuosijuhlat 2016 - kolme uutta kunniajäsentä - Havis Amanda *havisamanda.com*.  Arkistoitu 26.4.2018. Viitattu 25.4.2018.

Aiheesta muualla
----------------

* Kaisa Hernbergin kotisivut
* Kaisa Hernbergin LinkedIn-profiili